b'\n_START_ARTICLE_\nBerzitai\n_START_PARAGRAPH_\nBerzitai (serb., bulg., maked. \xd0\xb1\xd0\xb5\xd1\x80\xd0\xb7\xd0\xb8\xd1\x82\xd0\xb8) \xe2\x80\x93 viduram\xc5\xbei\xc5\xb3 laik\xc5\xb3 piet\xc5\xb3 slav\xc5\xb3 gentis. _NEWLINE_VI a. pabaigoje, slav\xc5\xb3 invazijos \xc4\xaf Balkanus metu, berzitai apsigyveno dabartini\xc5\xb3 Makedonijos ir Kosovo teritorijoje, Ochrido apylink\xc4\x97se. \xc5\xa0iais laikais makedonai \xc5\xa1i\xc4\x85 gent\xc4\xaf vadina maked. brsjaci, taip pat Brsjaci vadinamas ir Makedonijos regionas, kuriame yra Bitola, Ochridas, Prespa ir Velesas. _NEWLINE_Dalis genties patrauk\xc4\x97 \xc4\xaf \xc5\xa1iaur\xc4\x99 ir apsigyveno palei Brest\xc4\x85 (Baltarusija)._NEWLINE_Berzitai pirm\xc4\x85kart pamin\xc4\x97ti \xe2\x80\x9e\xc5\xa0ventojo Dmitrijaus stebukluose\xe2\x80\x9c, kur 616 m. Salonik\xc5\xb3 apgulties apra\xc5\xa1yme i\xc5\xa1vardintos apgulusios gentys. Be berzit\xc5\xb3 pamin\xc4\x97ti dragovitai, sagudatai, velegezitai, vajunitai ir kiti. _NEWLINE_Apie 773 m., pagal bizantie\xc4\x8di\xc5\xb3 metra\xc5\xa1tinink\xc4\x85 Teofan\xc4\x85, bulgar\xc5\xb3 chanas Telerigas pasiunt\xc4\x97 \xc4\xaf berzit\xc5\xb3 \xc5\xbeemes 12 t\xc5\xabkstan\xc4\x8di\xc5\xb3 kari\xc5\xb3. \xc5\xbdygio tikslas buvo paimti belaisvi\xc5\xb3 ir perkelti juos \xc4\xaf Bulgarij\xc4\x85. Ta\xc4\x8diau imperatoriaus Konstantino V kariuomen\xc4\x97 pakeliui pasitiko bulgarus ir sutriu\xc5\xa1kino juos. _NEWLINE_Kit\xc4\x85 kart\xc4\x85 berzitus Teofanas pamin\xc4\x97jo ra\xc5\xa1ydamas apie 799 m. Tuo metu berzitai jau buvo patek\xc4\x99 Bizantijos vald\xc5\xbeion, ta\xc4\x8diau tur\xc4\x97jo autonomij\xc4\x85, juos vald\xc4\x97 nuosavas \xe2\x80\x9earchontas\xe2\x80\x9c Akamiras. Akamiras su metra\xc5\xa1tyje nepamin\xc4\x97tasi \xe2\x80\x9eeladikais\xe2\x80\x9c (galb\xc5\xabt Elados temos didikais ar temos kariuomene) sureng\xc4\x97 s\xc4\x85moksl\xc4\x85 prie\xc5\xa1 imperator\xc4\x99 Iren\xc4\x85, kad sostan pasodint\xc5\xb3 vien\xc4\x85 i\xc5\xa1 Konstantino V s\xc5\xabn\xc5\xb3. S\xc4\x85mokslas buvo nes\xc4\x97kmingas - j\xc4\xaf atskleid\xc4\x97, o jo dalyviai buvo apakinti._NEWLINE_Berzitus asimiliavo serbai ir bulgarai.'